李廌
张居士歌
凡夫冥冥不知晓，劫尘流浪如沙扫。
上天宫阙隔青云，九原垅暮空秋草。
神仙有意怜下土，独取飙车出三岛。
张翁陋巷贫且贤，箪饷瓢浆久怀宝。
羽客飞来自何所，蓬荜相迎笑相劳。
高谈妙理妙道本，定是青牛度关老。
仙丹无形有真气，一视传灵入凡枣。
聊分七枣遗张翁，一饵云充千岁饱。
张公不食今几年，齿如儿童颜色好。
我闻神仙本无滓，诸漏皆空体玄道。
姑射神人饮风灵，淮南鸡犬依丹灶。
真诠自然本简易，不在劳形勤补脑。
封山航海漫殚费，叶衣草茹空枯槁。
况乃纷纷五浊世，粒食火化常热恼。
余苦风尘衰太早，绿发苍苍半玄缟。
青春堂堂暗中去，常恐余生似潢潦。
何当刀圭借残龄，相与神游超八表。